MODERN วิ่งฉิวเกือบ 7% ลุ้นกำไร Q3 โตแกร่งรับตลาดเฟอร์นิเจอร์ฟื้นตัว
ล่าสุด ณ เวลา 16.13 น. ราคาอยู่ที่ 5.50 บาท บวก 0.35 บาท หรือ 6.80% สูงสุดที่ 5.65 บาท ต่ำสุดที่ 5.15 บาท มูลค่าซื้อขายที่ 60.77 ล้านบาท
2 พ.ย. 2560

ผู้สื่อข่าวรายงานว่า ราคาหุ้นบริษัท โมเดอร์นฟอร์มกรุ๊ป จำกัด (มหาชน) หรือ MODERN ณ เวลา 16.13 น. ราคาอยู่ที่ 5.50 บาท บวก 0.35 บาท หรือ 6.80% สูงสุดที่ 5.65 บาท ต่ำสุดที่ 5.15 บาท มูลค่าซื้อขายที่ 60.77 ล้านบาท ขณะที่ดัชนีตลาดหุ้นไทยโดยรวมลบ 0.68%

ทั้งนี้ราคาหุ้น MODERN ปรับตัวขึ้นสูงสุดในรอบกว่า 6 เดือน นับตั้งแต่ราคาอยู่ที่ระดับ 5.50 บาท เมื่อวันที่ 19 เม.ย. 60
ด้านนักวิเคราะห์ บล.ฟินันเซีย ไซรัส เปิดเผยในบทวิเคราะห์ว่า ประเมินเป้าราคาปี 61 อยู่ที่ 6.80 บาท โดยอิง PE เฉลี่ยระยะยาวของ MODERN ที่ 18 เท่า ภายใต้คาดการณ์กำไรสุทธิปีนี้ 193 ล้านบาท เพิ่มขึ้น 12% เทียบกับปีก่อน และปีหน้า 284 ล้านบาท เพิ่มขึ้น 47% เทียบกับปีก่อน
โดยคาดกำไรสุทธิไตรมาส 3/60 อยู่ที่ 80 ล้านบาท เพิ่มขึ้น 275% จากไตรมาสก่อน และ 144% เทียบกับปีก่อน จากการรับรู้รายได้งานตกแต่งห้องผ่าตัดของโมเดิร์นฟอร์มแฮลท์แอนด์แคร์ที่มี backlog หลังไตรมาส 2/60 ราว 450 ล้านบาท และการฟื้นตัวของตลาดเฟอร์นิเจอร์คอนโดฯ ระดับกลางถึงบน ซึ่ง Collier Research คาดว่าจำนวนคอนโดฯ สร้างใหม่เริ่มฟื้นตัวตั้งแต่ไตรมาส 2/60 เพิ่มขึ้น 31% จากไตรมาสก่อน และ 92% เทียบกับปีก่อน อยู่ที่ 13,605 ยูนิต
ขณะที่จำนวนออฟฟิศสร้างใหม่เริ่มฟื้นตัวเช่นกัน ซึ่งเป็นไปตามแนวโน้มการใช้พื้นที่แบบ co working space ของกลุ่ม start-up ที่เพิ่มขึ้น โดย CBRE Research คาดว่าพื้นที่ออฟฟิศใหม่ปี 2017 จะเพิ่มขึ้น 47% เทียบกับปีก่อนอยู่ที่ 2.2 แสนตารางเมตร
ส่วนผลประกอบการช่วงครึ่งหลังปี 60 คาดจะฟื้นแรง 2.5 เท่าตัวเทียบกับช่วงเดียวกันของปีก่อน ตามการขยายตัวของ co working space และการฟื้นตัวของคอนโดฯระดับกลาง-บน รวมถึงการ spin-off โมเดิร์นฟอร์มแฮลท์แอนด์แคร์ช่วงไตรมาส 4/61 ซึ่งคาดว่าจะสะท้อนมูลค่ากลับมาที่ MODERN ในปี 2018 ราว 2.40 บาท/หุ้น
อีกทั้ง MODERN ยังมีฐานะทางการเงินแข็งแกร่งเป็น net cash และมีเงินสดในมือราว 0.70 บาท/หุ้น นอกจากนี้ยังมีปันผลสูงสม่ำเสมอ 6-8% ต่อปี